作者:辛棄疾
標題:賀新郎
內容:逸氣軒眉宇。似王良、輕車熟路，驊騮欲舞。我覺君非池中物，咫尺蛟龍雲雨。時與命、猶須天付。蘭佩芳菲無人問，嘆靈均、欲向重華訴。空壹鬱，共誰語。兒曹不料揚雄賦。怪當年、甘泉誤說，青蔥玉樹。風引船回滄溟闊，目斷三山伊阻。但笑指、吾廬何許。門外蒼官千百輩，盡堂堂、八尺鬚髯古。誰載酒，帶湖去。